Pretoriase sanger en radio-omroeper in ateljee aangevalMariëtte Coetzee ŉ Pretoriase sanger en radio-omroeper is Sondagmiddag in die ateljee van ŉ huis in Doringkloof in Centurion aangeval en erg aangerand. Een van Mariëtte Coetzee (55) se aanvallers het tydens die nagmerrie op haar nek getrap en ŉ beentjie in haar keel gebreek. Hoewel sy vir ŉ ruk lank buite aksie gaan wees en nie kan sing of agter die mikrofoon vir Impala Radio gaan inskuif nie, lyk dit darem nie of daar permanente skade aan haar stembande gaan wees nie. “Sy huil die heeltyd en moes vir skok behandel word. Sy het baie seergekry, hulle het haar baie verniel,” het ŉ besorgde familielid van Coetzee, wat verkies om anoniem te bly, Maandag aan Maroela Media gesê. Coetzee was te getraumatiseerd om self met die media te praat. Volgens die familielid woon Coetzee saam met ŉ kollega en vriend, Pierre van Niekerk, in die huis in Doringkloof waar ŉ ateljee is vanwaar albei omroepers hul programme vir Impala opneem. Coetzee is omstreeks 13:15 in die ateljee oorval nadat drie mans toegang tot die perseel gekry het deur ŉ deur oop te breek. Van Niekerk was in daardie stadium nie tuis nie. “Hulle het Mariette met ŉ koppie of ŉ bottel oor haar kop geslaan en haar erg aangerand. Sy is geslaan, geskop, hulle het op haar getrap en haar ook op haar rug en bors gebyt.” Die mans het haar op haar slaapkamerbed vasgemaak met ŉ gordel voordat hulle die huis geplunder het. Coetzee se rekenaar, met al haar werk op, selfoon en klere is gesteel. “Sy het letterlik niks oor nie. Ons moes vir haar gaan klere koop.” Van Niekerk se rekenaars en klanktoerusting is ook onder meer gebuit. Van Niekerk het intussen by die huis opgedaag en die mans onderbreek. Hulle het in ŉ motor van die toneel gevlug. Coetzee is na die Unitas-hospitaal gehaas vir behandeling en is reeds ontslaan. Sy moes onder meer steke in haar kop kry en het ook gebreekte ribbes. André van Zyl, mede-eienaar van Impala Radio, het ŉ beroep op mense gedoen om vir Coetzee te bid. “Bid vir genesing, nie net vir die uiterlike letsels nie, maar ook die innerlike,” het hy aan Maroela Media gesê. Hy beskryf Coetzee as ŉ klein, maar sterk vrou wat die lewe voluit leef. “Niemand verdien om so iets oor te kom nie,” het hy gesê.